b'\n_START_ARTICLE_\nKolmas laukaus\n_START_SECTION_\nTuotanto\n_START_PARAGRAPH_\nNorta palasi pitk\xc3\xa4n n\xc3\xa4ytelm\xc3\xa4elokuvan pariin kymmenen vuoden tauon j\xc3\xa4lkeen. K\xc3\xa4sikirjoituksen pohjana oleva teos on Sariolan toinen poliisiromaani. Ismo Kallio teki p\xc3\xa4\xc3\xa4osassa komisario Susikoskena ensimm\xc3\xa4isen roolity\xc3\xb6ns\xc3\xa4 pitk\xc3\xa4ss\xc3\xa4 elokuvassa. Musiikki on per\xc3\xa4isin englantilaisen de Wolfe -musiikkikustantamon ja \xc3\xa4\xc3\xa4nilevy-yhti\xc3\xb6n levyilt\xc3\xa4, sill\xc3\xa4 se tuli halvemmaksi kuin Teoston kautta hankittuna. De Wolfen musiikkia k\xc3\xa4ytettiin tuolloin paljon lyhytelokuvissa. Elokuva oli l\xc3\xa4hes kauttaaltaan Nortan omaa k\xc3\xa4sialaa, osittain salanimill\xc3\xa4. Elokuvan katsojam\xc3\xa4\xc3\xa4r\xc3\xa4t olivat vuoden pienimm\xc3\xa4t._NEWLINE_Elokuvasta on s\xc3\xa4ilynyt vain alkuper\xc3\xa4ist\xc3\xa4 148 metri\xc3\xa4 lyhyempi esityskopio.\n_START_SECTION_\nJuoni\n_START_PARAGRAPH_\nKomisario Olavi Susikoski on kes\xc3\xa4lomalla, kun h\xc3\xa4n sattuu paikkakunnalle, jossa k\xc3\xa4sitell\xc3\xa4\xc3\xa4n k\xc3\xa4r\xc3\xa4jill\xc3\xa4 murhatapausta. Tuttu rikosetsiv\xc3\xa4 pyyt\xc3\xa4\xc3\xa4 Susikosken seuraamaan oikeudenk\xc3\xa4ynti\xc3\xa4, ja pian Susikoski joutuu virallisestikin avustamaan tutkinnassa, kun tuomiota ei saada aikaan. Paikallisen liikemiehen murhasta ep\xc3\xa4ill\xc3\xa4\xc3\xa4n maanviljelij\xc3\xa4\xc3\xa4, joka on tavattu rikospaikalta oikeanlaisen kiv\xc3\xa4\xc3\xa4rin kanssa ja jonka selitys lavastuksesta vaikuttaa ep\xc3\xa4uskottavalta. Susikosken onnistuu kuitenkin selvitt\xc3\xa4\xc3\xa4, ett\xc3\xa4 murhan motiivina on vakuutuspetos: vakuutusedustaja on ottanut uhrille suuren henkivakuutuksen t\xc3\xa4m\xc3\xa4n tiet\xc3\xa4m\xc3\xa4tt\xc3\xa4 ja lunastanut rahat, joiden kanssa h\xc3\xa4n on aikonut paeta ulkomaille.\n_START_SECTION_\nArviot\n_START_PARAGRAPH_\nAikalaiskriitikkojen arviot elokuvasta olivat tylyj\xc3\xa4. Paula Talaskiven (Helsingin Sanomat) mukaan se edusti "kotimaisen dekkarifilmin t\xc3\xa4m\xc3\xa4nhetkist\xc3\xa4 tasoa". Henry G. Gr\xc3\xb6ndahlin (Hufvudstadsbladet) mukaan Norta ei ole tehnyt oikeutta Sariolan k\xc3\xa4sikirjoitukselle. Sen sijaan ett\xc3\xa4 olisi antanut kuvien puhua, h\xc3\xa4n kuvaa tapahtumia puhelinkeskustelun kautta.'